钦定古今图书集成/理学汇编/学行典/第279卷 > 颜氏家训 > 《归田赋》汉·张衡
## 钦定古今图书集成/理学汇编/学行典/第279卷 > 颜氏家训 > 《归田赋》汉·张衡

“游都邑以永久，无明略以佐时。徒临川以羡鱼，俟河
清乎未期。感蔡子之慷慨，从唐生以决疑。谅天道之
微昧，追渔父以同嬉。超埃尘以遐逝，与世事乎长辞。”
于是仲春令月，时和气清，原隰郁茂，百草滋荣。《王雎》
鼓翼，《仓庚》哀鸣，交颈颉颃，关关嘤嘤，于焉逍遥，聊以
娱情。尔乃龙吟方泽，虎啸山丘，仰飞纤缴，俯钓长流，
触矢而毙，贪饵吞钩。落云间之逸禽，悬渊沈之魦鰡。
于时曜灵俄景，继以望舒。极盘游之至乐，虽日夕而
忘劬。感老氏之遗诫，将回驾乎蓬庐。弹五弦之妙指，
咏周孔之图书。挥翰墨以奋藻，陈三皇之轨模。苟纵
心于域外，安知荣辱之所如。